Gewapende rooftog by Kaapstad-winkelsentrumArgieffoto: Kent Williamson Vyf rowers het Sondagoggend op ŉ rekenaarwinkel in ŉ winkelsentrum in Milnerton, Kaapstad, toegeslaan en rekenaartoerusting gebuit. “Lede van die winkelsentrum se sekuriteit het hulle agternagesit en tydens ŉ hoëspoedjaagtog het die vermeende rowers ŉ motorfietsryer op die hoek van Giel Basson- en Uys Krigerylaan getref,” het lt.kol. Andre Traut, woordvoerder van die polisie, gesê. “Die verdagtes het verder gevlug en op die hoek van Giel Bassonrylaan en Voortrekkerweg het hulle ŉ motor getref waarna hulle te voet verder gevlug het.” Lede van die blitspatrollie en Parow-polisie het twee van die verdagtes aangekeer. “Beamptes het beslag gelê op die vuurwapen wat vermoedelik in die rooftog gebruik is, ŉ 9 mm-pistool en gesteelde ware.” Die polisie is nog op die spoor van die drie verdagtes wat weggekom het. “Die motorfietsryer en die motoris wat in die botsings betrokke was, is nie ernstig beseer nie. Die twee verdagtes sal binnekort in die hof in Kaapstad verskyn op aanklag van gewapende roof, die besit van ŉ ongelisensieerde vuurwapen en roekelose of nalatige bestuur.”